Управлението на Сюлейман Великолепни (1520 – 1566) започва с превземането на Белград през 1521 година и битката при Мохач през 1526 година, в резултат от което е завоювана Унгария. През 1529 година султанът обсажда Виена без успех, а през 1532 година предприема нов поход, който не успява да достигне до града. През 1547 година император Фердинанд I е принуден да признае османската власт в Унгария, която в периода 1526 – 1686 е османска Унгария. По това време Трансилвания, Влашко и Молдова стават васали на Империята. На изток османците завладяват Багдад през 1535 година, с което установяват контрол над Месопотамия и си осигуряват достъп до Персийския залив. В края на управлението на Сюлейман I населението на Османската империя достига 15 милиона души. Около 1600 г., населението на империята достига 30 милиона души, и се отбелязва недостиг на обработваема земя, което е индикация за криза във военно-ленната спахийска система.